b'\n_START_ARTICLE_\nOtmar Reiser\n_START_SECTION_\n\xc5\xbdivljenjepis\n_START_PARAGRAPH_\nOtmar Reiser je bil rojen v Villingenu (po nekaterih podatkih v Kappelu) v Schwarzwaldu. _NEWLINE_Leta 1825 je zaradi naklonjenosti strica, \xc5\xa1entpavelskega opata, postal upravitelj gospostva Vetrinjski dvor in komisar istega okraja. Bil je tudi upravitelj gospostva Pesni\xc5\xa1ki dvor ter komisar tega okraja.\n_START_SECTION_\n\xc5\xbdupanovanje\n_START_PARAGRAPH_\nZa \xc5\xbeupana je bil soglasno izvoljen leta 1850. V njegovem obdobju je mariborska gimnazija leta 1850 pridobila dva razreda in pridobila stopnjo vi\xc5\xa1je gimnazije. Leta 1854 je Maribor dobil ni\xc5\xbejo realko. Mestna bolni\xc5\xa1nica se je leta 1855 preselila v novo stavbo v Magdalenskem predmestju. V Magdalenskem predmestju so leta 1856 odprli tudi veliko voja\xc5\xa1ko \xc5\xa1olo - kadetnico. Izvedel je priprave za ustanovitev mestne hranilnice in skrbel za napredek okoli\xc5\xa1kega vinogradni\xc5\xa1tva (Pekre, Hrastje) _NEWLINE_Leta 1859 je \xc5\xa1kof Anton Martin Slom\xc5\xa1ek v Maribor iz koro\xc5\xa1kega \xc5\xa0t. Andra\xc5\xbea v Labotski dolini prenesel sede\xc5\xbe lavantinske \xc5\xa1kofije. \xc5\xbdupan Reiser je pomembno vplival na prenos sede\xc5\xbea lavantinske \xc5\xa1kofije v Maribor potem, ko je leta 1854 prevzel glavno breme priprave sede\xc5\xbea \xc5\xa1kofije v Mariboru. _NEWLINE_Leta 1859 je monarhija zaradi var\xc4\x8devanja in poenostavitve uprave razpustila okro\xc5\xbene oblasti, zaradi \xc4\x8desar je mariborska okro\xc5\xbena oblast prenehala delovati leta 1860, s \xc4\x8demer je Maribor po dobrih sto letih izgubil polo\xc5\xbeaj okro\xc5\xbenega mesta._NEWLINE_Je zadnji predstavnik agrarnega veleposestva v mestni politiki. Bil je lastnik veleposestva na podro\xc4\x8dju Peker in Hrastja. Reiser je re\xc5\xa1il vpra\xc5\xa1anje mestne zemlji\xc5\xa1ke odveze, usmeril preseljevanje javnih zavodov (bolni\xc5\xa1nica) iz starega mesta v predmestja, ki so se 1851 zdru\xc5\xbeila v eno mestno upravno enoto._NEWLINE_Leta 1856 je odkupil parcelo Kebrove kmetije skupaj z razvalinami cerkve sv. Bolfenka v ob\xc4\x8dini Vrhov Dol \xe2\x80\x93 Hrastje (ob dana\xc5\xa1njem hotelu Bellevue na Pohorju), ki je po nakupu pre\xc5\xa1la v posest poznej\xc5\xa1ega \xc5\xbeupana v Mariboru in ki se je ob krepki podpori njegovega ne\xc4\x8daka Mateja Reiserja, tudi poznej\xc5\xa1ega mariborskega \xc5\xbeupana, leta 1861 lotil nujno potrebnih popravil strehe. _NEWLINE_Za zasluge ga je mesto leta 1883 razglasilo za \xc4\x8dastnega ob\xc4\x8dana. Pokopan je bil na starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju._NEWLINE_Njegov sin je ornitolog Otmar Reiser._NEWLINE_Marca 2008, ob 140-letnici njegove smrti so mu v Pekrah postavili spomenik, delo kiparja Franca Pliber\xc5\xa1ka.'